Qoraqalpogʻiston Respublikasida tuzni qayta ishlashni rivojlantirishga qaratilgan chora-tadbirlar toʻgʻrisida
(resolution, 2025-11-03)

Oʻzbekiston Respublikasi Prezidentining 2025-yil 1-apreldagi PQ-132-son qarori bilan tasdiqlangan Qoʻngʻirot tumanini 2025-2026-yillarda jadal kompleks rivojlantirish dasturining 3-bandiga muvofiq Qoraqalpogʻiston Respublikasidagi “Barsakelmes” tuz konining mavjud imkoniyatlaridan samarali foydalanish maqsadida qaror qilaman: 1. Qoraqalpogʻiston Respublikasi Vazirlar Kengashi, Investitsiyalar, sanoat va savdo vazirligi hamda “Qoraqalpogʻiston Respublikasida loyihalarni amalga oshirish markazi” loyiha ofisining (keyingi oʻrinlarda — Loyiha ofisi) “Barsakelmes” tuz konida: (a) 2026-yilda: (i) qoʻshimcha infratuzilma barpo etish orqali tuzni qayta ishlash uchun qulay sharoit yaratish, kamida 50 million AQSH dollari miqdoridagi investitsiyalarni oʻzlashtirish; (ii) dunyo bozoridagi yirik investorlarni jalb qilish va yangi eksport bozorlarini oʻzlashtirish; (b) 2026 — 2030-yillarda jami 200 million AQSH dollari miqdoridagi investitsiyalarni jalb qilish toʻgʻrisidagi takliflari maʼqullansin. 2. Qoraqalpogʻiston Respublikasi Vazirlar Kengashi, Investitsiyalar, sanoat va savdo vazirligi hamda Loyiha ofisi: (a) Qoʻngʻirot tumanidagi “Barsakelmes” tuz koni hududida 1-ilovaga muvofiq chegaralarda tuzni qayta ishlashga ixtisoslashtirilgan “Kungrad Salt Free Zone” sanoat zonasi (keyingi oʻrinlarda — Sanoat zonasi)ni tashkil etsin; (b) 2025-2026-yillarda 50 gektar yer uchastkasida investitsiya loyihalarini amalga oshirsin, kelgusi yillarda zaruratdan kelib chiqib, Sanoat zonasi hududini 200 gektargacha kengaytirib borsin. 3. Sanoat zonasini boshqarish Qoraqalpogʻiston Respublikasi Vazirlar Kengashi huzuridagi Kichik va yoshlar sanoat zonalarini boshqarish direksiyasiga yuklansin. 4. “Kungrad Salt Free Zone” sanoat zonasini 2025-2026-yillarda muhandislik-kommunikatsiya va avtomobil yoʻllari infratuzilmasi bilan taʼminlash boʻyicha manzilli dastur (keyingi oʻrinlarda — Manzilli dastur) 2-ilovaga muvofiq tasdiqlansin. 5. Iqtisodiyot va moliya vazirligi Manzilli dasturga kiritilgan obyektlarni qurish uchun zarur boʻlgan mablagʻlar 2025-2026-yillarda ijtimoiy va ishlab chiqarish infratuzilmasini rivojlantirish dasturlari doirasida ajratilishini taʼminlasin. 6. Energetika vazirligi, “Oʻzsuvtaʼminot” AJ, Transport vazirligi huzuridagi Avtomobil yoʻllari qoʻmitasi, “Hududiy elektr tarmoqlari” AJ hamda “Oʻzbekiston temir yoʻllari” AJ Manzilli dasturga kiritilgan obyektlar tegishliligi boʻyicha oʻz vaqtida va sifatli qurilishini taʼminlasin. 7. Belgilansinki: (a) “Kungrad Salt Free Zone” sanoat zonasi hamda “Nukus sanoat texnoparki” faoliyati Loyiha ofisi tomonidan muvofiqlashtiriladi; (b) Loyiha ofisiga Sanoat zonasida loyihalarni amalga oshirish boʻyicha investorlarning barcha yuzaga kelgan muammosini “yagona darcha” tamoyili asosida vazirlik va idoralar hamda davlat tashkilotlar orqali hal qilish vakolati beriladi; (v) vazirlik va idoralar hamda davlat tashkilotlarining birinchi rahbarlari Loyiha ofisi tomonidan investorlar bilan bogʻliq muammolar tezkor hal qilinishini shaxsan nazorat qiladi; (g) Sanoat zonasida investitsiya loyihalarini amalga oshirishni boshlagan tadbirkorlarga 5 yil muddatga “Nukus” erkin iqtisodiy zonasi ishtirokchisi maqomi beriladi. 8. Shunday tartib oʻrnatilsinki, unga muvofiq: (a) Sanoat zonasida yuqori texnologiyalarga asoslangan ishlab chiqarishni yoʻlga qoʻyib, mahalliy aholini ishga qabul qilish uchun qayta tayyorlash va malakasini oshirish markazlarini tashkil etgan investorlarga oʻqitish bilan bogʻliq barcha xarajatlari qoplab beriladi; (b) boʻsh turgan davlat mulki obyektlari mahalliy aholini qayta tayyorlash va malakasini oshirish markazlarini tashkil etish uchun investorlarga toʻgʻridan-toʻgʻri shartnomalar asosida 5 yilgacha muddatga ijaraga yoki tekin foydalanishga Kambagʻallikni qisqartirish va bandlik vazirligi yoki Davlat aktivlarni boshqarish agentligi tomonidan beriladi; (v) mahalliy aholini qayta tayyorlash va malakasini oshirish uchun investorlar tomonidan jalb qilinadigan mutaxassis, muhandis va texnologlarning ish haqi xarajatlari Bandlikka koʻmaklashish davlat jamgʻarmasi mablagʻlari hisobidan qoplab beriladi. 9. Strategik rivojlanish va islohotlar agentligi, Tashqi ishlar vazirligi Loyiha ofisi bilan kelishgan holda Qoraqalpogʻiston Respublikasida sanoatni rivojlantirish uchun yuqori texnologiyali loyihalarni amalga oshirish maqsadida 2026-yil 1-aprelga qadar uzoq muddatli shartnoma asosida doimiy ravishda faoliyat yuritadigan xalqaro darajadagi yetakchi ekspertni jalb etish choralarini koʻrsin. 10. Sanoat zonasi faoliyatini samarali tashkil etish boʻyicha “yoʻl xarita”si 3-ilovaga muvofiq tasdiqlansin. 11. Mazkur qarorda belgilangan vazifalar ijrosi samarali tashkil etilishi va oʻz vaqtida amalga oshirilishiga shaxsan masʼul etib Qoraqalpogʻiston Respublikasi Vazirlar Kengashi Raisi F.U. Ermanov belgilansin. 12. Mazkur qarorning ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari J.A. Xodjayev zimmasiga yuklansin.